Ope brief aan mnr. Panyaza Lesufi, Gautengse LUR vir Onderwys
14/11/2017 - FEDSAS
U opmerkings en dreigemente ontbloot u ware kleure én bring ook die onderliggende doel van die wysigingswet na vore. Dit het niks met gehalte-onderwys te doen nie, maar is eerder gemik daarop om 'n bepaalde ideologiese beleid af dwing ten koste van openbare skole.
U dreigement dat u geduld opraak en die feit dat u teenstanders van die konsepwet so fel kritiseer laat ernstige gevaarligte flikker. Die doel van die publikasie van enige konsepwet is om openbare deelname te kry. Om die waarheid te sê nooi die Minister van Basiese Onderwys die Suid-Afrikaanse publiek uit om hul siening te deel, naamlik om objektiewe, weldeurdagte en gegronde kommentaar te lewer ten einde die onderwysstelsel te verbeter. As LUR behoort u te weet dat elke burger die reg het om aan hierdie proses deel te neem – dit is die grondslag van demokrasie. Een van die onderliggende besware van die 46 voorgestelde wysigings is juis dat die staat 'n outokratiese stelsel wil voorskryf waarin magte na die staat gaan – u optrede help nie juis om hierdie vrese te besweer nie.
Mnr. Lesufi, u is in 'n posisie om die land ten goede te kan verander en u het die vermoë om die media baie effektief te gebruik. Ek daag u uit om die kans te gebruik om saam met ons te werk aan 'n plan om Suid-Afrika te bou vir almal wat hierin woon en nie te verval in politieke retoriek wat verdeel en openbare skole vernietig nie.